Hirojuki Sanada

Hirojuki Šimosava (; dzimis ), profesionāli zināms kā Hirojuki Sanada (真田広之), ir japāņu un amerikāņu aktieris. Savā dzimtenē viņš pazīstams ar lomām filmās "Krēslas samurajs" (2002), kā arī "Aplis" (1998) un "Aplis 2" (1999). Kā ASV aktieris viņš pazīstams ar lomām filmās "Sastrēgumstunda 3" (Rush Hour 3; 2007), "Vilknadzis" (2013), "Ložu ekspresis" (2022) un "Džons Viks 4" (2023). Viņš pazīstams arī ar nelielām lomām seriālos "Mežonīgo Rietumu pasaule" (Westworld) un "Pazudušie", kā arī ar galvenajām lomām seriālos Helix un "Sjoguns".

Par seriālu "Sjoguns" Hirojuki Sanada saņēma kritiķu atzinību un dažādas kino balvas, tostarp Zelta globusa un Emmy balvas.

 Dzīvesgājums un karjera Japānā 
Hirojuki Sanada piedzima Tokijā 1960. gada 12. oktobrī. Piecu gadu vecumā viņš pievienojās teātra pulciņam, bet drīz pēc tam sāka darboties arī kino, šajā vecumā atveidojot Šiniči Čibas varoņa dēlu filmā Rokyoku komori-uta. Vienpadsmit gadu vecumā Hirojuki zaudēja tēvu un pēc tam nolēma studēt karatē. Pēc vairākām lomām filmās kopā ar Šiniči Čibu, tostarp pirmās filmas turpinājumā, trīspadsmit gadu vecumā Hirojuki Sanada pievienojās Čibas cīņas mākslu klubam Japan Action Club, ar mērķi kļūt par asa sižeta filmu aktieri. Papildus cīņas mākslu apmācībai Hirojuki Sanada pabeidza Horikoši Gakuenas vidusskolu un apguva jāšanu. Aktieris turpināja darbu kino jomā, un 1982. gadā absolvēja Nihonas Universitātes kino mākslas fakultāti.

Lai gan Hirojuki Sanada 1970. un 1980. gados galvenokārt spēlēja asa sižeta un cīņas mākslas filmās, viņš ir norādījis, ka dramatiskās lomas vienmēr bijušas viņa galvenā interese. Tāpēc 1990. gados viņš nolēma tām pievērsties nopietnāk, atveidojot galvenās lomas televīzijas drāmā Kôkô kyôshi un filmā Sharaku. 1998. gadā viņš filmējās populārajā, arī ārpus Japānas atpazīstamajā šausmu filmā "Aplis", vēlāk atkārtojot savu lomu arī turpinājumā. 1999. gadā Hirojuki Sanada pievienojās Karaliskajai Šekspīra trupai, kur līdz 2000. gadam atveidoja Ākstu lugas "Karalis Līrs" iestudējumos. Viņš šo pieredzi raksturoja kā īpaši izaicinošu, jo loma bija jāizpilda, izmantojot Šekspīra laikmeta angļu valodu. Ākstu atveidošanā un valodas lietojumā viņam palīdzēja britu aktieris Naidžels Hotorns, kurš atveidoja Karali Līru. Par saviem aktiermākslas sasniegumiem Hirojuki Sanada saņēma Britu Impērijas ordeni.

2003. gadā Hirojuki Sanada filmējās filmā "Krēslas samurajs", kas saņēma kritiķu atzinību un Amerikas Kinoakadēmijas balvas nomināciju kategorijā "Labākā starptautiskā spēlfilma".

 Karjera ASV 
Pēc uzstāšanās angļu teātra trupā Hirojuki Sanada nolēma pievērsties darbam filmās ārpus Japānas un ieguva nozīmīgu lomu vēsturiskajā drāmā "Pēdējais samurajs". Pats aktieris ir norādījis, ka, ja nebūtu piedalījies teātra trupai, viņš, visticamāk, nemaz nebūtu uzaicināts uz filmas lomu noklausīšanos. Papildus aktiermākslai Hirojuki Sanada asistēja arī Tomam Krūzam, kurš filmā atveidoja galveno lomu un vairāk nekā sešus mēnešus tai gatavojās. Sanada sniedza Kruzam padomus par kustībām, uzvedību un to, kā vislabāk izskatīties kameras priekšā. Filma saņēma pozitīvas kritiķu atsauksmes, tika nominēta vairākām Amerikas Kinoakadēmijas balvām, un Hirojuki Sanada ar šo lomu piesaistīja arī amerikāņu režisoru uzmanību.

2007. gadā Hirojuki Sanada ieguva otrā plāna lomu Denija Boila filmā "Saules gaisma". Pēc aktiera teiktā, loma sākotnēji nebija paredzēta japāņu aktierim, taču režisors vēlāk nolēma to uzticēt tieši viņam. Tajā pašā gadā Hirojuki Sanada ieguva vienu no galvenajām lomām filmā "Sastrēgumstunda 3" (Rush Hour 3). 2010. gadā viņš parādījās nelielā Dogena lomā četrās seriāla "Pazudušie" sestās sezonas sērijās. Viņš bija viens no nedaudziem aktieriem, kuriem nebija jāpiedalās noklausīšanās — seriāla scenāristi Deimons Lindelofs un Karltons Kjūzs viņu vienkārši uzaicināja un iepazīstināja ar varoni. Hirojuki Sanada pazina arī galvenās lomas atveidotāju Metjū Foksu, ar kuru viņš bija iepazinies filmas "Speed Racer: Ašais braucējs" (Speed Racer, 2009) filmēšanas laikā. Pēc aktiera teiktā, pirms scenārija saņemšanas viņam bija laiks noskatīties visas seriāla sērijas, lai iepazītos ar sižetu.

2013. gadā aktieris parādījās divās lielās zinātniskās fantastikas asa sižeta filmās: "47 ronini", kurā viņam bija viena no galvenajām lomām, un "Vilknadzis", kur viņš atveidoja otrā plāna lomu. No 2014. līdz 2015. gadam Hirojuki Sanada spēlēja vienu no galvenajām lomām seriālā Helix; viņa varoni nogalina otrajā sezonā. 2016. gadā aktieris parādījās seriālā "Pēdējais kuģis" (The Last Ship), bet 2018. gadā pievienojās seriālam "Mežonīga Rietuma pasaule" (Westworld), piedaloties divās sērijās, kā arī vēl divās sērijās 2020. gadā.

2017. gadā Hirojuki Sanada atveidoja otrā plāna lomu zinātniskās fantastikas filmā "Dzīvība", kas veidota, iedvesmojoties no filmas "Svešais". 2019. gadā aktieris parādījās nelielā lomā filmā "Atriebēji: Noslēgums". 2021. gadā viņš atveidoja Skorpiona otrā plāna lomu videospēles Mortal Kombat ekranizācijā, bet 2022. gadā piedalījās filmā "Ložu ekspresis". 2023. gadā režisors Čads Stahelskis izvēlējās aktieri speciāli viņam sarakstītai nelielai lomai filmā "Džons Viks 4". 2024. gadā izdots vēsturiskais miniseriāls "Sjoguns", kurā galveno lomu atveidoja Hirojuki Sanada. Pēc aktiera teiktā, viņam pirmo reizi lomu seriālā piedāvāja aptuveni septiņus gadus iepriekš, kad projekta izstrāde vēl tikai sākās. Vēlāk viņam piedāvāja arī producenta lomu, kurai viņš piekrita. Sanada aktīvi iesaistījās projekta veidošanā, cenšoties nodrošināt pēc iespējas lielāku autentiskumu Japānas kultūras atainojumā, kā arī piedalījās pārējo aktieru atlases saskaņošanā. Miniseriāls iznāca 2024. gadā, saņēma plašu kritiķu atzinību, un Hirojuki Sanada par savu lomu ieguva Zelta globusa un Emmy balvas. Pēc panākumiem seriālu pagarināja uz otro sezonu.

2026. gadā Hirojuki Sanada atgriezīsies savā Skorpiona lomā filmā Mortal Kombat II.

 Personīgā dzīve 
1990. gadā Hirojuki Sanada apprecējās ar japāņu aktrisi Satomi Tedzuku. Pārim piedzima divi bērni, tostarp aktieris un mūziķis Hinato Tedzuka, kurš dzimis 1995. gadā. Pāris izšķīrās 1997. gadā.

 Izvēlēta filmogrāfija 

 Lomas filmās 
GadsNosaukumsLoma1966Rokyoku komori-utaEndo Keniči1967Shusse komoriutaEndo KeničiZoku rokyoku komoriutaEndo Keniči1974Chokugeki! Jigoku-kenToga kā zēns1978Uchu kara no messejiŠiroYagyû ichizoku no inbôHajats1979Sengoku jieitaiTakeda Katsujori1980Ninja bugeicho momochi sandayuMomoči Takamaru1982Long zhi ren zheGenbu1990TugumiKioiči Takahaši1995SharakuTonbo1998RasenRjūdži Takajama"Aplis" (Ringu)Rjūdži Takajama1999"Aplis 2" (Ringu 2)Rjūdži Takajama2002"Krēslas samurajs" (Tasogare Seibei)Sejbejs Iguči2003"Pēdējais samurajs" (The Last Samurai)Udžio2005Wu jiģenerālis GuangmingsThe White CounteesMatsuda2007"Saules gaisma" (Sunshine)Kaneda"Sastrēgumstunda 3" (Rush Hour 3)Kendži2009"Speed Racer: Ašais braucējs" (Speed Racer)Mušas kungs"Pēdējā pietura" (The City of Your Final Destination)Pīts2013The Railway ManTakeši Nagasi"Vilknadzis" (The Wolverine)Šingens Jašida"47 ronini" (47 Ronin)Oiši2015"Misters Holmss" (Mr. Holmes)Tamiki Umizaki"Minioni" (Minions)sumo ļaundaris; balss loma2017The Catcher Was a SpyKavabata"Dzīvība" (Life)Šo Murakami2019"Atriebēji: Noslēgums" (Avengers: Endgame)Akihiko2020MinamataMitsuo Jamazaki2021Army of the DeadBlajs TanakaMortal KombatHanso Hasaši/Skorpions2022"Ložu ekspresis" (Bullet Train)Vecākais2023"Džons Viks 4" (John Wick: Chapter 4)Šimasu2026Mortal Combat IIHanso Hasaši/Skorpions

 Televīzija 
GadsNosaukumsLomaPiezīmes1993Kôkô kyôshiTakao Hamuragalvenā loma; 11 sērijas2010"Pazudušie" (Lost)Dogens4 sērijas2011—2012RevengeSatoši Takeda4 sērijas2014ExtantHideki Jasumotogalvenā loma; 13 sērijas2014—2015HelixHiroši Hatakegalvenā loma; 15 sērijas2016"Pēdējais kuģis" (The Last Ship)Takihaja9 sērijas2018; 2020"Mežonīgo Rietumu pasaule" (Westworld)Musaši4 sērijas2024—pašlaik"Sjoguns" (Shogun)Jošī Toranagagalvenā loma

 Atsauces 

 Ārējās saites 

Kategorija:1960. gadā dzimušie
Kategorija:Japāņu aktieri